उपाधि नजिक नेपाल
लगातार तेस्रो खेल जित्दै नेपाल त्रिकोणात्मक ट्वान्टी–२० शृंखलाको एक खेलअगावै फाइनल पुगेको छ । नेपालले बिहीबार पपुवा न्युगिनी (पीएनजी) लाई ३७ रनले पराजित गर्‍यो । करण केसीले ह्याट्रिकसहित ५ विकेट लिएपछि २ सय ४ रनको लक्ष्य पाएको पीएनजी १९.४ ओभरमा १ सय ६६ रनमा अलआउट भयो ।
काठमाडौँ — लगातार तेस्रो खेल जित्दै नेपाल त्रिकोणात्मक ट्वान्टी–२० शृंखलाको एक खेलअगावै फाइनल पुगेको छ । नेपालले बिहीबार पपुवा न्युगिनी (पीएनजी) लाई ३७ रनले पराजित गर्‍यो । करण केसीले ह्याट्रिकसहित ५ विकेट लिएपछि २ सय ४ रनको लक्ष्य पाएको पीएनजी १९.४ ओभरमा १ सय ६६ रनमा अलआउट भयो ।नेपालको ठीक विपरीत पीएनजीको यो लगातार तेस्रो हार हो । पीएनजीले शुक्रबार मलेसियाको सामना गर्नेछ । फाइनलमा पुग्न पीएनजीलाई यो खेल जित्नैपर्छ । नेपालले शनिबार मलेसियासँग राउन्ड रोबिन लिगको अन्तिम खेल खेल्नेछ । करणले दुवै ओपनर लेगा सिएका र कप्तान असाद भालालाई समान १ रनमा आउट गरे । अन्तिम ओभरमा करणले चाड सोपर (२), सिमोन अटोइ (०) र नोसाइना पोकाना (०) लाई आउट गरी ट्वान्टी–२० अन्तर्राष्ट्रियमा ह्याट्रिक विकेट लिने पहिलो नेपाली खेलाडी बने । करणले ३.४ ओभरमा २१ रन खर्चेर ५ विकेट लिएका हुन् । चार्ल्स अमिनीले सर्वाधिक ४७ बलमा सर्वाधिक ६२ रन बनाउनेक्रममा ९ चौका प्रहार गरे । टोनी उराले २२ बलमा २ चौका र ४ छक्का प्रहार गर्दै ४३ रन बनाए । नोर्मन भानुआ १७ र सेसे बाउले २५ रन बनाए । दुवैलाई अविनाश बोहराले लगातार बलमा आउट गरे । अविनाशसँगै सोमपाल कामीले समान २ र कप्तान सन्दीप लामिछानेले १ विकेट लिए ।यसअघि पीएनजीले त्रिवि क्रिकेट मैदानमा बिहीबार टस जितेर फिल्डिङ गर्ने निर्णय गरेपछि ब्याटिङ गरेको नेपालले निर्धारित २० ओभरमा ६ विकेट गुमाई २ सय ३ रन बनायो । कप्तान सन्दीप लामिछानेको भनाइअनुसार २ सय रनको स्कोर नघाएसँगै नेपालले खेल जित्ने निश्चित गरिसकेको थियो । दीपेन्द्रसिंह ऐरीले नेपालबाट ३३ बलमा सर्वाधिक ६६ रन बनाए । उनले १८ औं ओभरमा नोर्मन भानुआलाई लगातार तीन छक्का प्रहार गर्दै अर्धशतक पूरा गरे । दीपेन्द्रले कुल ३ चौका र ४ छक्का प्रहार गरे । नेपालले १८ औं ओभरमा २४ र १९ औं ओभरमा ३२ रन जोड्यो । डेब्यु गरिरहेका मोहम्मद आदिल अलामले १९ औं ओभरमा नोसाइना पोकानालाई ३ छक्का र १ चौका तथा दीपेन्द्रले १ छक्का प्रहार गरे । पोकानाले सोही ओभरको अन्तिम बलमा दीपेन्द्रलाई क्याचआउट गराए । दीपेन्द्र र आदिलले चौथो विकेटमा ७६ रनको साझेदारी गरे । आदिलले ११ बलमा १ चौका र ३ छक्का प्रहार गर्दै ३१ रन बनाए । काबुआ मोरेआले अन्तिम ओभरमा आदिल, दिलीप नाथ (०) र करण केसी (१) लाई आउट गरे । नेपालले अन्तिम ओभरमा ४ रनमात्र बनाउन सक्यो । आरिफ शेख २ रनमा अविजित रहे ।कुशल भुर्तेल र आसिफ शेखले ७ ओभरभित्र ४२ रन जोडेर नेपाललाई राम्रो सुरुआत दिलाएका थिए । कुशल २० बलमा १७ रन बनाई आउट भए । पछिल्ला दुई खेलमा नेपालबाट उच्च स्कोर बनाएका आसिफले २९ बलमा ४ चौका र १ छक्का प्रहार गर्दै ३८ रन बनाए । रोहित पौडेलले ४१ रन बनाए । उनले २३ बलमा ४ चौका र २ छक्का प्रहार गरे । ट्वान्टी २० अन्तर्राष्ट्रियमा नेपालको यो ५० औं खेल थियो । नेपालले शृंखलामा पीएनजीलाई १५ रनले र मलेसियालाई ६ विकेटले हराएको थियो ।